РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/325-16

23. децембар 2016. године

Б е о г р а д

ЗАПИСНИК

10. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 22. ДЕЦЕМБРА 2016. ГОДИНЕ

 Седница је почела у 9 часова и 30 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Јелена Мијатовић, Снежана Р. Петровић, Иван Манојловић, Владимир Маринковић и Горица Гајић.

 Седници су присуствовали заменици чланова Одбора: Маја Мачужић (зменик члана Одбора Александре Томић), Станислава Јаношевић (заменик члана Одбора Драгомира Карића), Снежана Пауновић (заменик члана Одбора Новице Тончева), Александар Стевановић (заменик члана Одбора Бранислава Михајловића), Верољуб Стевановић (заменик члана Одбора Дејана Николића) и Марија Јевђић (заменик члана Одбора Војислава Вујића).

 Седници је присуствовао и Милимир Вујадиновић, заменик присутног члана Одбора Јелене Мијатовић.

 Седници нису присуствовали чланови Одбора: Радмило Костић, Зоран Бојанић, Томислав Љубеновић, Иван Костић и Здравко Станковић, нити њихови заменици.

 Седници су, на позив председника, присуствовали Златко Миликић, вршилац дужности помоћника министра финансија, Сања Станковић и Весна Радивојевић, самостални саветници у Министарству финансија, повереници Владе и Лана Јовановић, виши саветник у Комисији за хартије од вредности.

 На предлог председника, Одбор је већином гласова утврдио следећи

Д н е в н и р е д

1. Предлог закона о изменама и допунама Закона о преузимању акционарских друштава, у начелу.

Прва тачка дневног реда – **Разматрање Предлога закона о изменама и допунама Закона о преузимању акционарских друштава, у начелу**

 Одбор је размотрио Предлог закона о изменама и допунама Закона о преузимању акционарских друштава у начелу и поднео Извештај Народној скупштини.

 У уводним напоменама Златко Миликић, помоћник министра финансија истакао је да је Предлог закона о изменама и допунама Закона о преузимању акционарских друштава комплементаран са Предлогом закона о изменама и допунама Закона о тржишту капитала. Предлогом закона Влада жели да побољша услове на тржишту капитала које још увек није развијено, првенствено у циљу подизања транспарентности и ефикасности тржишног механизма, што ће довести до пораста поверења инвеститора и обима трговања акцијама. Уочен је пораст броја шпекулативних радњи и махинација на тржишту капитала, које су последица недовољне или неадекватне регулативе. До краја 2018. године преговарачко Поглавље 9 – Финансијске услуге ускладити треба да се усклади са релевантном регулативом ЕУ. Влада је, у сарадњи са Комисијом за хартије од вредности, одлучила да предложи транспоновање Директиве ЕУ о спречавању злоупотреба на тржишту капитала. У Предлогу закона је извршено додатно терминолошко усклађивање одређених појмова са Законом о привредним друштвима. Комисији за хартије од вредности као органу који за свој рад одговара Народној скупштини у интересу је да тржиште капитала функционише што је могуће транспарентније и ефикасније и да се развија.

 У расправи у начелу је подржано усклађивање различитих закона са европским директивама, али је указано да ће процес доношења овог Предлога закона на седници Народне скупштине бити у сенци 26 других предлога закона који су на дневном реду и о којима ће се водити заједнички начелни претрес, а који су сви изузетно важни. Сазив за данашњу седницу Народне скупштине достављен је народним посланицима претходног дана. Расположиво време за расправу неће бити довољно да се обезбеди квалитетна дискусија и како би сви народни посланици могли кроз образложење поднетих амандмана да дају предлоге за побољшање текста Предлога закона.

 Изражено је незадовољство због начина на који предлози закона долазе на дневни ред седница Народне скупштине и што народни посланици немају довољно времена да припреме амандмане. Ради убрзаног отварања преговарачких поглавља, закони се доносе серијски и у журби.

 Изнето је и мишљење да расправа није обесмишљена и да постоји одређено време за расправу о предлозима закона, али се оно не користи за квалитетну расправу.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о преузимању акционарских друштава у начелу.

 У дискусији су учествовали Снежана Б. Петровић, Александар Стевановић, Горица Гајић, Верољуб Стевановић и Златко Миликић.

 За известиоца Одбора на седници Народне скупштине одређена је Снежана Б. Петровић, председник Одбора.

 Седница је закључена у 9 часова и 45 минута.

СЕКРЕТАР ПРЕДСЕДНИК

 Снежана Б. Петровић